CELEX: 32012D0535
Language: ro
Date: 2012-09-26 00:00:00
Title: 2012/535/UE: Decizia de punere în aplicare a Comisiei din 26 septembrie 2012 privind măsurile de urgență pentru prevenirea răspândirii în Uniune a Bursaphelenchus xylophilus (Steiner și Buhrer) Nickle et al. (nematodul lemnului de pin) [notificată cu numărul C(2012) 6543]

2.10.2012   
            
            
               RO
            
            
               Jurnalul Oficial al Uniunii Europene
            
            
               L 266/42
            
         DECIZIA DE PUNERE ÎN APLICARE A COMISIEI
   din 26 septembrie 2012
   privind măsurile de urgență pentru prevenirea răspândirii în Uniune a Bursaphelenchus xylophilus (Steiner și Buhrer) Nickle et al. (nematodul lemnului de pin)
   [notificată cu numărul C(2012) 6543]
   (2012/535/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) a patra teză,
   întrucât:
   
               (1)
            
            
               Decizia 2006/133/CE a Comisiei (2) impune statelor membre luarea unor măsuri suplimentare provizorii împotriva răspândirii nematodului lemnului de pin (NLP) în zone din Portugalia, altele decât cele unde prezența sa nu este cunoscută. Focarele de nematod al lemnului de pin apărute în Spania, precum și depistarea, de către statele membre, în repetate rânduri a lemnului de pin, a materialelor de ambalaj pe bază de lemn de pin și a scoarței de pin originare din Portugalia infestate cu nematodul lemnului de pin arată că a crescut riscul răspândirii nematodului lemnului de pin în afara zonelor din Portugalia în care prezența sa este deja cunoscută. Impacturile economic, social și asupra mediului cauzate de răspândirea nematodului lemnului de pin pe teritoriul Uniunii ar fi inacceptabil de mare. Prin urmare, este necesar să se extindă domeniul de aplicare al măsurilor privind nematodul lemnului de pin în toate statele membre.
            
         
               (2)
            
            
               Pentru a preveni introducerea și răspândirea nematodului lemnului de pin, statele membre ar trebui să efectueze inspecții anuale pentru depistarea nematodului lemnului de pin în zonele în care acesta nu este cunoscut și să adopte planuri de urgență pentru a fi pregătite în cazul depistării nematodului lemnului de pin.
            
         
               (3)
            
            
               În cazul depistării nematodului lemnului de pin într-o zonă în care nu era cunoscută prezența acestuia, statele membre ar trebui să delimiteze zonele în care urmează să se aplice măsuri de eradicare. Măsurile respective ar trebui să includă tăierea preventivă a plantelor receptive din zona infestată și a celor aflate pe o rază de 500 m în jurul plantelor infestate cu nematodul lemnului de pin, precum și monitorizarea intensivă pentru depistarea nematodului lemnului de pin în zona delimitată.
            
         
               (4)
            
            
               În cazul în care un stat membru concluzionează că tăierea plantelor receptive pe o rază de până la 500 m de la plantele infestate cu nematodul lemnului de pin ar fi disproporționată, de exemplu atunci când sectorul afectat include zone protejate în conformitate cu Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (3) și cu Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (4), ar trebui să existe opțiuni alternative de gestionare a riscurilor care să implice tăierea unui număr redus de plante receptive. În acest caz, ar trebui să se elaboreze măsuri de protecție alternative care să garanteze un nivel echivalent de diminuare a riscului de răspândire a nematodului lemnului de pin.
            
         
               (5)
            
            
               Obiectivul principal al măsurilor privind nematodul lemnului de pin ar trebui să fie eradicarea, izolarea fiind permisă doar în zone în care eradicarea nu reprezintă un obiectiv fezabil. Pentru a garanta îndeplinirea obiectivului care vizează eradicarea, statele membre ar trebui să pună în aplicare măsuri de eradicare pe o perioadă de cel puțin patru ani. Cu toate acestea, în cazul în care eradicarea nu este posibilă, statele membre ar trebui să fie autorizate să aplice în anumite cazuri măsuri de izolare chiar înainte de expirarea perioadei de patru ani.
            
         
               (6)
            
            
               Statele membre ar trebui să comunice Comisiei și celorlalte state membre măsurile de eradicare și izolare pe care le-au întreprins sau pe care au hotărât să le întreprindă.
            
         
               (7)
            
            
               Operatorii în cauză și publicul ar trebui să fie informați cu privire la măsurile de eradicare și izolare luate.
            
         
               (8)
            
            
               Circulația plantelor receptive și a lemnului și scoarțelor receptive în interiorul zonelor delimitate și din zonele respective ar trebui să fie supusă anumitor restricții. Statele membre ar trebui să efectueze controale pentru a verifica dacă aceste interdicții și restricții sunt respectate și, acolo unde este cazul, să impună măsuri corective.
            
         
               (9)
            
            
               În cazul în care restricțiile privind transportul lemnului și scoarței receptive includ cerințe pentru tratarea lemnului și scoarței respective, statele membre ar trebui să autorizeze și să supravegheze instalațiile care sunt echipate în mod adecvat pentru efectuarea unui astfel de tratament și pentru emiterea pașapoartelor fitosanitare sau pentru marcarea lemnului sau scoarțelor receptive astfel tratate. Ar trebui stabilite norme pentru autorizarea și supravegherea acestui tip de instalații. De asemenea, ar trebui prevăzute norme pentru autorizarea și supravegherea producătorilor de materiale de ambalaj pe bază de lemn care aplică un astfel de marcaj.
            
         
               (10)
            
            
               Statele membre și operatorii ar trebui să aibă acces la informațiile privind instalațiile autorizate sus-menționate. Prin urmare, Comisia ar trebui să întocmească și să actualizeze o listă de instalații de tratare autorizate și de producători autorizați de materiale de ambalaj pe bază de lemn.
            
         
               (11)
            
            
               Prin urmare, Decizia 2006/133/CE ar trebui abrogată.
            
         
               (12)
            
            
               Prezenta decizie ar trebui revizuită după trei ani, pentru a ține seama de evoluțiile tehnice și științifice.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului fitosanitar permanent,
            
         ADOPTĂ PREZENTA DECIZIE:
   Articolul 1
   Definiții
   În sensul prezentei decizii, se aplică următoarele definiții:
   
               (a)
            
            
               „plante receptive” înseamnă plante (în afară de fructe și semințe) din speciile Abies Mill., Cedrus Trew, Larix Mill., Picea A. Dietr., Pinus L., Pseudotsuga Carr. și Tsuga Carr.;
            
         
               (b)
            
            
               „lemn receptiv” înseamnă lemn de conifere (Coniferales), cu excepția cherestelei și buștenilor din speciile Taxus L. și Thuja L.;
            
         
               (c)
            
            
               „scoarță receptivă” înseamnă scoarță de conifere (Coniferales);
            
         
               (d)
            
            
               „loc de producție” înseamnă orice incinte exploatate ca o singură unitate de producție. Această definiție poate include locuri de producție care sunt gestionate separat în scopuri fitosanitare;
            
         
               (e)
            
            
               „vector” înseamnă gândaci aparținând genului Monochamus Megerle in Dejean, 1821;
            
         
               (f)
            
            
               „sezon de zbor al vectorului” înseamnă perioada cuprinsă între 1 aprilie și 31 octombrie, cu excepția cazurilor în care există o justificare tehnico-științifică pentru o durată diferită a sezonului de zbor al vectorului, luând în considerare o marjă de siguranță de patru săptămâni suplimentare la începutul și la sfârșitul sezonului de zbor prevăzut;
            
         
               (g)
            
            
               „materiale de ambalaj pe bază de lemn” înseamnă lemnul sau produsele din lemn folosite pentru sprijinirea, protecția sau transportul unei mărfi, sub formă de lăzi, cutii, coșuri, cilindri și alte ambalaje similare, paleți, boxpaleți și alte platforme de încărcare, suporturi de paleți și dunaje, chiar utilizate efectiv în transportul obiectelor. Lemnul prelucrat fabricat cu ajutorul cleiului, căldurii sau presiunii sau al unei combinații a acestora și materialul de ambalaj alcătuit integral din lemn cu o grosime de cel mult 6 mm sunt excluse.
            
         Articolul 2
   Anchete în regiuni în care prezența nematodului lemnului de pin nu este cunoscută
   (1)   Statele membre efectuează anchete anuale pentru depistarea Bursaphelenchus xylophilus (Steiner et Buhrer) Nickle et al. (nematodul lemnului de pin), denumit în continuare „NLP”, la plante receptive, în lemnul și scoarța receptive și în vector, precum și pentru a determina dacă există dovezi ale prezenței nematodului lemnului de pin în regiuni de pe teritoriul național în care prezența acestuia nu era cunoscută.
   Anchetele respective constau în colectarea și analiza de laborator a probelor de plante receptive, lemn și scoarță receptive și vectori. Numărul de probe prelevate se determină în conformitate cu principii tehnice și științifice solide.
   (2)   Statele membre transmit Comisiei o descriere a anchetelor la care se face referire la alineatul (1), precizând numărul zonelor selecționate pentru anchete, regiunile care urmează a fi supuse anchetei și numărul de probe care urmează a fi supuse analizelor de laborator în fiecare an. Descrierea sus-menționată indică principiile științifice și tehnice pe care se bazează aceste anchete.
   Descrierea respectivă trebuie comunicată Comisiei până la data de 1 martie a anului în care urmează a fi efectuate anchetele.
   (3)   Până la data de 1 martie a anului următor anului în care au fost efectuate anchetele, fiecare stat membru comunică Comisiei și celorlalte state membre rezultatele anchetelor la care se face referire la alineatul (1).
   Articolul 3
   Analize de laborator
   Analizele de laborator pentru depistarea nematodului lemnului de pin la plante receptive, în lemnul și scoarța receptive, precum și în vectori se realizează în conformitate cu protocolul de diagnosticare pentru Bursaphelenchus xylophilus prevăzut în standardul OEPP PM7/4(2) (5). Metodele din standardul în cauză pot fi completate sau înlocuite cu metode de diagnosticare moleculară validate științific, a căror sensibilitate și fiabilitate s-au dovedit a fi cel puțin echivalente cu cele din standardele OEPP.
   Articolul 4
   Planuri de urgență
   (1)   Până la 31 decembrie 2013, toate statele membre întocmesc un plan prin care se stabilesc acțiunile care trebuie întreprinse pe teritoriul național, în conformitate cu articolele 5-16, în cazul confirmării prezenței nematodului lemnului de pin sau al suspiciunilor privind prezența acestuia, denumit în continuare „planul de urgență”.
   (2)   Planul de urgență stabilește următoarele aspecte:
   
               (a)
            
            
               rolurile și responsabilitățile organismelor implicate și ale autorității unice în acțiunile menționate mai sus;
            
         
               (b)
            
            
               normele privind comunicarea acțiunilor respective între organismele implicate, autoritatea unică, sectorul privat în cauză și public;
            
         
               (c)
            
            
               norme privind analizele de laborator; precum și
            
         
               (d)
            
            
               norme privind formarea personalului din organismele implicate în aceste acțiuni.
            
         (3)   Statele membre prevăd evaluarea și revizuirea planurilor de urgență de la nivel național.
   (4)   Statele membre informează Comisia, la cererea acesteia, cu privire la planurile de urgență naționale.
   Articolul 5
   Zone delimitate
   (1)   În cazul în care rezultatele unei anchete anuale, astfel cum se prevede la articolul 2 alineatul (1), indică prezența nematodului lemnului de pin la o plantă receptivă într-o regiune a teritoriului unui stat membru în care prezența acestuia nu era cunoscută sau în cazul în care se demonstrează prin alte mijloace o astfel de prezență, statul membru respectiv trebuie să delimiteze de îndată o zonă în conformitate cu alineatul (2), denumită în continuare „zona delimitată”.
   În cazul în care se confirmă prezența nematodului lemnului de pin în vector sau la un transport de lemn receptiv, de scoarță receptivă sau în materiale de ambalaj pe bază de lemn, statul membru în cauză efectuează o inspecție în apropierea zonei în care vectorul a fost capturat sau în locul în care lemnul receptiv, scoarța receptivă sau materialul de ambalaj pe bază de lemn se afla la momentul constatării. În cazul în care rezultatele acestei inspecții demonstrează prezența nematodului lemnului de pin la o plantă receptivă, se aplică, de asemenea, primul paragraf.
   (2)   Zona delimitată cuprinde o zonă în care s-a constatat prezența nematodului lemnului de pin, denumită în continuare „zona infestată”, și o zonă situată în jurul zonei infestate, denumită în continuare „zona tampon”. Zona tampon trebuie să aibă o lățime de cel puțin 20 km.
   În cazul în care se aplică măsurile de eradicare în conformitate cu articolul 6, statul membru în cauză poate decide să reducă lățimea zonei tampon la minimum 6 km, cu condiția ca această reducere să nu pericliteze eradicarea.
   (3)   În cazul în care se constată prezența nematodului lemnului de pin în zona tampon, se stabilește de îndată o nouă zonă delimitată, în conformitate cu alineatul (1), pentru a ține seama de această constatare.
   Zona delimitată existentă poate, în schimb, să fie modificată pentru a ține seama de această constatare în cazul în care zona respectivă face obiectul unor măsuri de eradicare în conformitate cu articolul 6.
   Orice dovadă a prezenței nematodului lemnului de pin în zona tampon este notificată fără întârziere Comisiei și celorlalte state membre.
   (4)   În cazul în care se constată prezența nematodului lemnului de pin pe teritoriul unui stat membru, iar zona delimitată s-ar extinde în teritoriul unuia sau mai multor alte state membre, celălalt (celelalte) stat(e) membru (membre), în conformitate cu alineatul (1), stabilește (stabilesc) o zonă delimitată sau zone delimitate care completează zona tampon cu o zonă tampon sau cu zone tampon a căror lățime corespunde lățimii zonei tampon din statul membru în care a avut loc constatarea.
   (5)   În termen de o lună de la data la care s-a constatat prezența nematodului lemnului de pin în zona respectivă, statele membre comunică Comisiei și celorlalte state membre zonele delimitate de pe teritoriul lor.
   Această comunicare cuprinde o descriere a zonelor delimitate, coordonatele acestora și numele entităților administrative vizate de delimitare, fiind însoțită de o hartă care localizează toate zonele delimitate, zonele infestate și zonele tampon.
   Statele membre comunică Comisiei și celorlalte state membre modificările aduse zonelor delimitate de pe teritoriul național, în termen de o lună de la modificarea în cauză.
   (6)   În cazul în care, în urma anchetelor anuale privind plantele receptive și vectorul, astfel cum este prevăzut la punctul 6 din anexa I, se constată că, în ultimii patru ani, în zona delimitată în cauză nu s-a depistat prezența nematodului lemnului de pin, statul membru în cauză poate decide ca zona respectivă să nu mai fie delimitată. Un stat membru aflat în situația menționată la punctul 5 din anexa I poate decide că zona nu mai este delimitată în cazul în care absența nematodului lemnului de pin este confirmată de prelevarea probelor și efectuarea analizelor menționate la punctul 7 din anexa sus-menționată.
   În termen de o lună, acesta informează Comisia și celelalte state membre cu privire la decizia în cauză.
   (7)   Comisia stabilește o listă a zonelor delimitate și comunică această listă statelor membre.
   Lista în cauză se actualizează pe baza comunicărilor primite de către Comisie în conformitate cu alineatele (5) și (6).
   Articolul 6
   Eradicarea
   (1)   Statele membre trebuie să ia măsuri, astfel cum este prevăzut în anexa I, pentru eradicarea nematodului lemnului de pin prezent în zonele delimitate de pe teritoriul național.
   Nematodul lemnului de pin se consideră a fi eradicat atunci când anchetele anuale efectuate asupra plantelor receptive și vectorului, astfel cum este prevăzut la punctul 6 din anexa I, arată că în ultimii patru ani, în zona delimitată în cauză, nu s-a depistat nematodul lemnului de pin sau atunci când absența nematodului lemnului de pin este confirmată pe baza prelevării de probe și analizelor menționate la punctul 7 al treilea paragraf din anexa I.
   (2)   Statele membre se asigură că măsurile menționate la alineatul (1) sunt întreprinse de către un personal calificat tehnic, din cadrul organismelor oficiale responsabile, sau de către orice alte persoane calificate tehnic care își desfășoară activitatea sub supravegherea organismelor oficiale responsabile.
   Articolul 7
   Izolarea
   (1)   În cazul în care anchetele anuale ale plantelor receptive și ale vectorului, astfel cum este prevăzut la punctul 6 din anexa I, indică prezența nematodului lemnului de pin într-o zonă delimitată pe o perioadă de cel puțin patru ani consecutivi, iar experiența acumulată arată că, în situația respectivă, este imposibilă eradicarea nematodului lemnului de pin, statul membru în cauză poate decide, în schimb, să izoleze nematodul lemnului de pin în zona respectivă.
   Cu toate acestea, statul membru în cauză poate decide, înainte de sfârșitul acestei perioade, să izoleze nematodul lemnului de pin, în loc de a-l eradica, în cazurile în care diametrul zonei infestate depășește 20 km, există dovezi cu privire la prezența nematodului lemnului de pin în ansamblul zonei infestate, iar experiența acumulată arată că, în situația respectivă, este imposibilă eradicarea nematodului lemnului de pin din zona respectivă.
   Trebuie luate măsuri de izolare, astfel cum este prevăzut în anexa II.
   (2)   În cazul în care un stat membru decide, în conformitate cu alineatul (1), să aplice măsuri de izolare în locul măsurilor de eradicare, acesta informează Comisia cu privire la decizia respectivă, precizând motivele deciziei sale.
   În cazul în care se aplică alineatul (1) al doilea paragraf, Comisia trebuie să efectueze inspecții în statul membru respectiv pentru a verifica dacă sunt îndeplinite condițiile prevăzute la paragraful menționat mai sus.
   (3)   Zonele delimitate care fac obiectul măsurilor de protecție în conformitate cu alineatul (1) se introduc ca atare în lista menționată la articolul 5 alineatul (7). Statele membre pot aplica măsuri de izolare numai în zonele delimitate care au fost introduse în lista respectivă în care se precizează că acestea fac obiectul măsurilor de izolare a nematodului lemnului de pin.
   (4)   Statele membre se asigură că măsurile menționate la alineatul (1) sunt întreprinse de către un personal calificat tehnic, din cadrul organismelor oficiale responsabile, sau de către orice alte persoane calificate tehnic care își desfășoară activitatea sub supravegherea organismelor oficiale responsabile.
   Articolul 8
   Informații pentru operatori și public
   În cazul în care se aplică măsuri de eradicare în conformitate cu articolul 6 sau măsuri de izolare în conformitate cu articolul 7, statele membre în cauză prevăd măsuri pentru informarea operatorilor interesați și a publicului.
   Articolul 9
   Comunicare privind măsurile naționale
   (1)   În termen de o lună de la notificarea prevăzută la articolul 16 alineatul (1) primul paragraf din Directiva 2000/29/CE referitor la apariția nematodului lemnului de pin într-o regiune a teritoriului național în care anterior nu era cunoscută prezența acestuia, statele membre comunică atât Comisiei, cât și celorlalte state membre măsurile luate și cele pe care au decis să le ia în continuare pentru eradicarea nematodului lemnului de pin în conformitate cu articolul 6.
   (2)   În cazul în care un stat membru ia măsuri de eradicare a nematodului lemnului de pin în conformitate cu articolul 6, comunicarea măsurilor menționate la alineatul (1) trebuie să cuprindă măsurile privind tăierea, prelevarea de probe, efectuarea analizelor, îndepărtarea și eliminarea plantelor receptive, astfel cum este prevăzut la punctele 2, 3, 4, 5, 7, 8 și 9 din anexa I, precum și conceperea și organizarea anchetelor, inclusiv numărul de inspecții, de probe care urmează a fi prelevate și de analize de laborator care urmează a fi realizate, astfel cum se precizează la punctul 6 din anexa I.
   În cazul în care un stat membru ia măsuri de izolare a nematodului lemnului de pin în conformitate cu articolul 7, comunicarea măsurilor menționate la alineatul (1) cuprinde măsurile privind tăierea, prelevarea de probe, efectuarea analizelor, îndepărtarea și distrugerea plantelor receptive, precum și conceperea și organizarea anchetelor, inclusiv numărul de inspecții, de probe care urmează a fi prelevate și de analize de laborator care urmează a fi realizate, astfel cum se precizează la punctele 2 și 3 din anexa II.
   Comunicarea respectivă a măsurilor include, de asemenea, o descriere a măsurilor de informare a operatorilor interesați și a publicului, în conformitate cu articolul 8, precum și a controalelor care urmează a fi efectuate în conformitate cu articolul 11 alineatul (1).
   (3)   Până la data de 1 martie a fiecărui an, statele membre comunică Comisiei și celorlalte state membre un raport privind rezultatele măsurilor luate în anul precedent în conformitate cu articolele 6 și 7.
   Raportul în cauză include numărul și localizarea focarelor de nematod al lemnului de pin, inclusiv hărți, precum și numărul de plante în stare precară de sănătate și al plantelor moarte care au fost identificate, tăiate, supuse prelevării de probe și analizelor, cât și rezultatul analizelor respective.
   (4)   Până la data de 1 martie a fiecărui an care urmează notificării menționate la alineatul (1), statele membre comunică atât Comisiei, cât și celorlalte state membre măsurile pe care au hotărât să le adopte în anul respectiv pentru eradicarea nematodului lemnului de pin în conformitate cu articolul 6.
   (5)   În cazul în care un stat membru decide izolarea nematodului lemnului de pin într-o zonă delimitată în conformitate cu articolul 7 alineatul (1), acesta comunică imediat Comisiei și celorlalte state membre o versiune revizuită în consecință a comunicării privind măsurile menționate la alineatul (1).
   Comunicarea respectivă a măsurilor poate acoperi o perioadă de până la 5 ani în cazul unei zone delimitate care face obiectul măsurilor de izolare în conformitate cu articolul 7. În cazul în care comunicarea acoperă o perioadă mai mare de un an, statele membre în cauză trebuie să comunice Comisiei și celorlalte state membre o versiune revizuită a respectivei comunicări a măsurilor până la data de 31 octombrie a anului în care aceasta expiră.
   Dacă se decide efectuarea de schimbări semnificative privind măsurile de izolare, comunicarea respectivă a măsurilor trebuie revizuită și comunicată fără întârziere Comisiei și celorlalte state membre.
   Articolul 10
   Transportul plantelor receptive, a lemnului și scoarței receptive pe teritoriul Uniunii
   (1)   Plantele receptive, precum și lemnul și scoarța receptive sunt transportate din zonele delimitate către zone altele decât cele delimitate, respectiv din zone infestate în zone tampon, numai în cazul în care sunt îndeplinite condițiile stabilite în secțiunea 1 din anexa III.
   (2)   Plantele receptive, precum și lemnul și scoarța receptive sunt transportate în interiorul zonelor infestate care fac obiectul măsurilor de eradicare numai dacă sunt îndeplinite condițiile prevăzute în secțiunea 2 din anexa III.
   (3)   Statele membre pot restricționa transportul plantelor receptive și a lemnului și scoarței receptive în interiorul zonelor infestate care fac obiectul măsurilor de izolare.
   Articolul 11
   Verificări privind transportul din zone delimitate în zone altele decât zonele delimitate și din zone infestate în zone tampon
   (1)   Statele membre efectuează controale aleatorii frecvente asupra plantelor receptive și asupra lemnului și scoarței receptive care sunt transportate din zone delimitate situate pe teritoriul național în zone altele decât cele delimitate, respectiv din zone infestate de pe teritoriul național în zone tampon.
   Atunci când decid, într-un caz specific, locul efectuării controalelor, statele membre își întemeiază decizia pe riscul ca plantele sau lemnul și scoarța care trebuie verificate să fie infestate cu nematodul viu al lemnului de pin, luând în considerare proveniența loturilor, gradul de receptivitate a plantelor și a lemnului și scoarței în cauză, precum și istoricul conformității cu prezenta decizie și cu Decizia 2006/133/CE a operatorului responsabil de transport.
   Controalele plantelor receptive și ale lemnului și scoarței receptive se efectuează în următoarele locuri:
   
               (a)
            
            
               la punctele în care acestea sunt transportate din zona contaminată în zone tampon;
            
         
               (b)
            
            
               la punctele în care acestea sunt transportate din zone tampon în zone nedelimitate;
            
         
               (c)
            
            
               la locul lor de destinație în zona tampon; precum și
            
         
               (d)
            
            
               la locul lor de origine în zona infestată, precum fabricile de cherestea, din care acestea sunt transportate în afara zonei infestate.
            
         Statele membre pot decide să efectueze controale suplimentare în alte locuri decât cele menționate la literele (a)-(d).
   Controalele respective includ un control al documentelor pentru verificarea respectării cerințelor stabilite în secțiunea 1 din anexa III, un control al identității și, în caz de neconformitate sau de suspiciune de neconformitate cu respectivele cerințe, un control fitosanitar care include teste de depistare a nematodului lemnului de pin.
   (2)   Statele membre efectuează controale aleatorii asupra plantelor receptive și asupra lemnului și scoarței receptive care sunt transportate din zone delimitate situate în afara teritoriului național către zone din teritoriul național, altele decât zonele delimitate.
   Controalele în cauză cuprind un control al documentelor pentru verificarea respectării cerințelor stabilite în secțiunea 1 din anexa III, un control al identității și un control fitosanitar care include teste de depistare a nematodului lemnului de pin.
   (3)   Rezultatele controalelor menționate la alineatul (1) sunt comunicate Comisiei și celorlalte state membre o dată pe lună, iar ale celor menționate la alineatul (2) sunt comunicate o dată pe an, până la data de 1 martie.
   În cazul în care aceste controale arată că a fost depistat nematodul lemnului de pin în plantele receptive sau în lemnul sau scoarța receptive, statul membru informează de îndată Comisia și celelalte state membre cu privire la această constatare.
   Articolul 12
   Măsuri în caz de neconformitate cu articolul 10
   În cazul în care controalele menționate la articolul 11 arată că secțiunea 1 sau secțiunea 2 din anexa III nu este respectată, statul membru care a efectuat controalele supune imediat materialul neconform uneia dintre următoarele măsuri:
   
               (a)
            
            
               distrugerea;
            
         
               (b)
            
            
               transportul, sub control oficial, către o instalație de tratare autorizată în mod specific în acest scop, unde acesta face obiectul unui tratament termic care să permită atingerea unei temperaturi minime de 56 °C timp de cel puțin 30 de minute în toată masa lemnului și scoarței receptive, pentru a garanta eliminarea nematozilor lemnului de pin vii și a vectorilor vii;
            
         
               (c)
            
            
               în cazul în care materialul neconform constă în material de ambalaj pe bază de lemn efectiv utilizat la transportul obiectelor, și fără a aduce atingere anexei III, returnarea sub supraveghere oficială la locul de expediere sau la un loc situat în apropierea locului interceptării, în vederea reambalării acestor obiecte și a distrugerii materialului de ambalaj pe bază de lemn respectiv, evitând în același timp orice risc de răspândire a nematodului lemnului de pin.
            
         Articolul 13
   Autorizarea instalațiilor de tratare
   (1)   Statele membre pe al căror teritoriu există o zonă delimitată autorizează instalații de tratare echipate în mod corespunzător pentru efectuarea uneia sau mai multor sarcini după cum urmează, astfel cum este prevăzut în anexa III:
   
               (a)
            
            
               tratarea lemnului și scoarței receptive, astfel cum este prevăzut la punctul 2 litera (a) din secțiunea 1 din anexa respectivă și la punctul 2 primul paragraf litera (c) din secțiunea 2 din anexa respectivă;
            
         
               (b)
            
            
               eliberarea pașapoartelor fitosanitare prevăzute de Directiva 92/105/CEE a Comisiei (6) pentru lemnul și scoarța receptive tratate în instalația de tratare respectivă, în conformitate cu litera (a) din prezentul alineat, astfel cum este prevăzut la punctul 2 litera (b) din secțiunea 1 din anexa III și la punctul 2 al doilea paragraf litera (b) din secțiunea 2 din anexa respectivă;
            
         
               (c)
            
            
               tratarea materialelor de ambalaj pe bază de lemn, astfel cum este prevăzut la punctul 3 litera (a) din secțiunea 1 din anexa respectivă și la punctul 3 din secțiunea 2 din anexa respectivă; precum și
            
         
               (d)
            
            
               marcarea materialelor de ambalaj pe bază de lemn tratate în instalația de tratare în cauză în conformitate cu litera (c), astfel cum este prevăzut la punctul 3 litera (b) din secțiunea 1 din anexa III, precum și la punctul 3 din secțiunea 2 din anexa respectivă, în conformitate cu anexa II la Standardul internațional pentru măsurile fitosanitare nr. 15 al FAO.
            
         Instalațiile respective sunt denumite în continuare „instalații de tratare autorizate”.
   (2)   Instalațiile de tratare autorizate trebuie să asigure trasabilitatea lemnului, scoarței și materialelor de ambalaj pe bază de lemn receptive tratate.
   Articolul 14
   Autorizația pentru marcare
   (1)   Statele membre pe al căror teritoriu există o zonă delimitată autorizează producătorii de materiale de ambalaj pe bază de lemn dotate în mod corespunzător să marcheze, în conformitate cu anexa II la Standardul internațional pentru măsuri fitosanitare nr. 15 al FAO, materialul de ambalaj pe bază de lemn pe care îl asamblează din lemn tratat într-o instalație de tratare autorizată și care este însoțit de pașaportul fitosanitar menționat în Directiva 92/105/CEE.
   Producătorii respectivi sunt denumiți în continuare „producători autorizați de materiale de ambalaj pe bază de lemn”.
   (2)   Producătorii autorizați de materiale de ambalaj pe bază de lemn utilizează exclusiv lemnul provenit din instalațiile de tratare autorizate special în acest scop și care este însoțit de pașaportul fitosanitar menționat în Directiva 92/105/CEE pentru producția de materiale de ambalaj pe bază de lemn și se asigură că proveniența lemnului utilizat în acest scop poate fi identificată până la instalațiile de tratare respective.
   Articolul 15
   Supravegherea instalațiilor de tratare autorizate și a producătorilor de material de ambalaj pe bază de lemn
   Statele membre supraveghează instalațiile de tratare autorizate și producătorii de materiale de ambalaj pe bază de lemn pentru a se asigura că producătorii își îndeplinesc corect sarcinile, astfel cum este prevăzut în autorizație.
   Statele membre se asigură că supravegherea este efectuată de un personal calificat tehnic, din cadrul organismelor oficiale responsabile, sau de către orice alte persoane calificate tehnic care își desfășoară activitatea sub supravegherea organismelor oficiale responsabile.
   Articolul 16
   Retragerea autorizațiilor instalațiilor de tratare autorizate și ale producătorilor de material de ambalaj pe bază de lemn
   (1)   În cazul în care statul membru care a acordat autorizația depistează nematodul lemnului de pin la lemnul, scoarța sau materialul de ambalaj pe bază de lemn receptive care au fost tratate într-o instalație de tratare autorizată, acesta îi retrage imediat autorizația respectivă.
   În cazul în care statul membru care a acordat autorizația constată prezența nematodului lemnului de pin la materialul de ambalaj pe bază de lemn receptiv care a fost marcat de un producător autorizat de material de ambalaj pe bază de lemn, acesta îi retrage imediat autorizația respectivă.
   (2)   Fără a aduce atingere alineatului (1), în cazul în care statul membru care a acordat autorizația constată că o instalație de tratare autorizată sau un producător autorizat de material de ambalaj pe bază de lemn nu își îndeplinește sarcinile în mod adecvat, astfel cum este stabilit în autorizația sa, statul respectiv ia măsurile necesare pentru a se asigura că articolele 13 și 14 sunt respectate.
   Articolul 17
   Lista instalațiilor de tratare autorizate și a producătorilor autorizați de materiale de ambalaj pe bază de lemn
   (1)   Statele membre informează Comisia atunci când autorizează o instalație de tratare în conformitate cu articolul 13 sau un producător de material de ambalaj pe bază de lemn în conformitate cu articolul 14, precum și atunci când retrag o astfel de autorizație.
   (2)   Comisia stabilește o listă a instalațiilor de tratare autorizate și a producătorilor autorizați de material de ambalaj pe bază de lemn și transmite lista statelor membre. Partea A a listei respective precizează instalațiile de tratare autorizate. Partea B a listei respective precizează producătorii autorizați de material de ambalaj pe bază de lemn. Această listă este actualizată pe baza informațiilor primite de la statele membre.
   Articolul 18
   Abrogare
   Decizia 2006/133/CE se abrogă.
   Articolul 19
   Reexaminare
   Prezenta decizie se reexaminează până la data de 31 iulie 2015 cel târziu.
   Articolul 20
   Data aplicării
   A doua teză de la punctul 2 litera (a) din secțiunea 1 din anexa III și a doua teză de la punctul 2 litera (c) din secțiunea 2 din anexa menționată mai sus se aplică de la 1 ianuarie 2013.
   Articolul 21
   Destinatari
   Prezenta decizie se adresează statelor membre.
   
      Adoptată la Bruxelles, 26 septembrie 2012.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  JO L 52, 23.2.2006, p. 34.
   
      (3)  JO L 206, 22.7.1992, p. 7.
   
      (4)  JO L 20, 26.1.2010, p. 7.
   
      (5)  EPPO Bulletin 39(3):344-353.
   
      (6)  JO L 4, 8.1.1993, p. 22.
   
      ANEXA I
      
         Măsurile de eradicare prevăzute la articolul 6
      
      
                  1.
               
               
                  În conformitate cu articolul 6, statele membre iau măsuri în zonele delimitate pentru a eradica nematodul lemnului de pin, astfel cum se prevede la punctele 2-10.
                  Statele membre includ o descriere detaliată a acestor măsuri în comunicarea prevăzută la articolul 9 alineatul (1).
               
            
                  2.
               
               
                  Atunci când stabilește o zonă delimitată, statul membru în cauză creează de îndată, în perimetrul respectiv, o zonă cu o rază minimă de 500 m în jurul fiecărei plante receptive în care s-a depistat nematodul lemnului de pin, denumită în continuare „zonă de tăiere completă”. Raza efectivă a zonei respective se determină, pentru fiecare plantă receptivă în care s-a depistat nematodul lemnului de pin, pe baza riscului de transmitere de către vector a nematodului lemnului de pin la o distanță mai mare de 500 m față de planta receptivă.
                  În zona tăierii complete, toate plantele receptive trebuie tăiate, îndepărtate și distruse. Tăierea și distrugerea plantelor respective se efectuează din exteriorul zonei către centrul acesteia. Se iau toate măsurile de precauție necesare pentru a evita răspândirea nematodului lemnului de pin și a vectorului acestuia în timpul tăierii.
                  Toate plantele moarte, toate plantele aflate într-o stare de sănătate precară și o serie de plante cu aspect sănătos, selectate pe baza riscului de răspândire a nematodului lemnului de pin, sunt supuse prelevării de probe după tăiere. Prelevarea de probe se efectuează în mai multe părți din fiecare plantă, inclusiv în coroană. Toate probele sunt supuse unor analize de depistare a nematodului lemnului de pin.
               
            
                  3.
               
               
                  În cazul în care un stat membru consideră că stabilirea unei zone de tăiere completă cu o rază de 500 m, astfel cum se menționează la punctul 2, este inacceptabilă în ceea ce privește impactul social sau asupra mediului, raza minimă a zonei de tăiere completă poate fi redusă la 100 m în jurul fiecărei plante receptive în care s-a depistat nematodul lemnului de pin.
                  În cazuri excepționale care privesc anumite plante specifice situate în interiorul zonei de tăiere completă, dacă statul membru concluzionează că tăierea plantelor respective nu este adecvată, pentru aceste plante se poate aplica în exclusivitate o măsură alternativă de eradicare, care oferă același nivel de protecție împotriva răspândirii nematodului lemnului de pin. Motivele concluziei respective și descrierea măsurii în cauză sunt comunicate Comisiei în cadrul comunicării menționate la articolul 9 alineatul (1).
               
            
                  4.
               
               
                  În cazul în care se aplică punctul 3, toate plantele receptive situate între 100 și 500 m de plantele receptive în care s-a constatat prezența nematozilor lemnului de pin și care sunt exceptate de la tăiere sunt supuse următoarelor măsuri:
                  
                              (a)
                           
                           
                              prelevarea anuală de probe și efectuarea de analize asupra acestor plante receptive pentru depistarea nematodului lemnului de pin, utilizând un plan de eșantionare care să poată confirma cu o fiabilitate de 99 % că nivelul prezenței nematodului lemnului de pin în plantele receptive în cauză este de sub 0,1 %;
                           
                        
                              (b)
                           
                           
                              începând cu primul an al acțiunilor și până la eradicarea completă, astfel cum se prevede la articolul 6 alineatul (1), sau până la o decizie de aplicare a măsurilor de izolare, astfel cum se prevede la articolul 7 alineatul (1), efectuarea de către statele membre de inspecții o dată la două luni, care au ca obiect plantele receptive respective, în timpul sezonului de zbor al vectorului în vederea detectării de semne sau simptome ale prezenței nematodului lemnului de pin, urmate de prelevarea de probe și efectuarea de analize asupra plantelor sus-menționate în scopul depistării nematodului lemnului de pin, în cazul în care se remarcă semne sau simptome.
                           
                        Motivele concluziilor menționate la punctul 3 și descrierea măsurilor stabilite la literele (a) și (b) se includ în comunicarea prevăzută la articolul 9 alineatul (1).
               
            
                  5.
               
               
                  În cazul în care un stat membru dispune de elemente justificative conform cărora vectorul nu este prezent pe teritoriul național, pe baza unor anchete de depistare a vectorului pe teritoriul său efectuate în ultimii trei ani, raza minimă a zonei de tăiere totală trebuie să fie de 100 m în jurul fiecărei plante receptive în care s-a constatat prezența nematodului lemnului de pin, cu excepția cazului în care inspecțiile menționate la punctul 6 indică prezența vectorului în zona delimitată.
                  Elementele justificative respective se includ în comunicarea prevăzută la articolul 9 alineatul (1).
               
            
                  6.
               
               
                  Statele membre efectuează în zonele delimitate anchete anuale asupra plantelor receptive și a vectorului prin verificarea, prelevarea de probe și efectuarea de analize asupra plantelor respective și a vectorului pentru depistarea nematodului lemnului de pin. Anchetele menționate mai sus trebuie să acorde o atenție deosebită plantelor receptive moarte, care se află într-o stare precară de sănătate sau care se situează în zone afectate de incendii sau furtuni. De asemenea, anchetele respective trebuie să includă eșantionarea sistematică a plantelor receptive cu aspect sănătos. Intensitatea anchetelor în zona aflată până la 3 000 m în jurul fiecărei plante receptive în care s-a depistat nematodul lemnului de pin trebuie să fie de cel puțin patru ori mai mare decât cea din perimetrul situat la o distanță cuprinsă între 3 000 m de la plantele receptive și limita exterioară a zonei tampon.
               
            
                  7.
               
               
                  În întreaga zonă delimitată, statele membre identifică și taie toate plantele receptive în care s-a depistat nematodul lemnului de pin, precum și plantele moarte, pe cele aflate într-o stare de sănătate precară sau pe cele situate în zone afectate de incendii ori furtuni. Acestea îndepărtează și distrug plantele tăiate și resturile rezultate în urma tăierii, luând toate măsurile de precauție necesare pentru a evita răspândirea nematodului lemnului de pin și a vectorului acestuia până la finalizarea tăierilor. Statele membre trebuie să respecte următoarele condiții:
                  
                              (a)
                           
                           
                              înaintea următorului sezon de zbor al vectorului, plantele receptive identificate în afara sezonului de zbor al vectorului trebuie tăiate și distruse la fața locului sau îndepărtate, iar lemnul și scoarța acestora trebuie tratate, astfel cum este prevăzut la punctul 2 litera (a) din secțiunea 1 din anexa III, sau prelucrate, astfel cum este prevăzut la punctul 2 litera (b) din secțiunea 2 din anexa III;
                           
                        
                              (b)
                           
                           
                              plantele receptive identificate pe durata sezonului de zbor al vectorului trebuie imediat tăiate și distruse la fața locului sau îndepărtate, iar lemnul și scoarța acestora trebuie tratate, astfel cum este prevăzut la punctul 2 litera (a) din secțiunea 1 din anexa III, sau prelucrate, astfel cum este prevăzut la punctul 2 litera (b) din secțiunea 2 din anexa III.
                           
                        Plantele receptive în care nematodul lemnului de pin nu a fost deja depistat fac obiectul prelevării de probe și analizelor pentru depistarea nematodului lemnului de pin, conform unui plan de eșantionare care să poată confirma cu o fiabilitate de 99 % că nivelul prezenței nematodului lemnului de pin în plantele receptive respective este de sub 0,1 %.
                  Cu toate acestea, în cazul în care se aplică punctul 5, statele membre pot să decidă prelevarea de probe și efectuarea de analize de depistare a nematodului lemnului de pin asupra plantelor receptive menționate în primul paragraf fără tăierea acestora, conform unui plan de eșantionare care să poată confirma cu o fiabilitate de 99 % că nivelul prezenței nematodului lemnului de pin în plantele receptive respective este de sub 0,1 %. Prima teză nu se aplică plantelor receptive în care s-a constatat prezența nematodului lemnului de pin.
               
            
                  8.
               
               
                  În ceea ce privește lemnul receptiv identificat în zona delimitată pe durata sezonului de zbor al vectorului, astfel cum se menționează la punctul 7 litera (b), statele membre curăță de scoarță buștenii care provin de la plantele receptive tăiate sau tratează buștenii respectivi cu un insecticid a cărui eficacitate împotriva vectorului este cunoscută sau acoperă buștenii menționați mai sus, imediat după tăiere, cu o plasă de protecție împotriva insectelor îmbibată cu un astfel de insecticid. După curățarea de scoarță, tratare sau acoperire, lemnul receptiv se transportă imediat, sub supraveghere oficială, într-un loc de depozitare sau la o instalație de tratare autorizată. La locul de depozitare sau la instalația de tratare autorizată, lemnul care nu a fost curățat de scoarță se tratează imediat, încă o dată, cu un insecticid a cărui eficacitate împotriva vectorului este cunoscută sau se acoperă cu o plasă de protecție împotriva insectelor îmbibată cu un astfel de insecticid.
                  Deșeurile de lemn produse în momentul tăierii plantelor receptive, care sunt lăsate la fața locului, se taie în bucăți cu o grosime, respectiv lățime mai mici de 3 cm.
               
            
                  9.
               
               
                  Statele membre îndepărtează și elimină toate plantele receptive din pepinierele de plante destinate plantării în cazul în care nematodul lemnului de pin a fost depistat în timpul ultimului ciclu vegetativ complet, luând toate măsurile de precauție necesare pentru a evita răspândirea nematodului lemnului de pin și a vectorului acestuia în cursul activităților menționate mai sus.
               
            
                  10.
               
               
                  Statele membre prevăd un protocol de igienă pentru toate vehiculele care transportă produse forestiere și utilaje de prelucrare a produselor forestiere pentru a se asigura că nematodul lemnului de pin nu se poate răspândi prin intermediul vehiculelor și utilajelor respective.
               
            
   
      ANEXA II
      
         Măsurile de izolare prevăzute la articolul 7
      
      
                  1.
               
               
                  În conformitate cu articolul 7, în zonele delimitate, care trebuie să includă o zonă tampon cu o lățime de cel puțin 20 km, statele membre iau măsuri pentru izolarea nematodului lemnului de pin, astfel cum se prevede la punctele 2 și 3.
                  În comunicarea prevăzută la articolul 9 alineatul (1), statele membre includ o descriere detaliată a acestor măsuri.
               
            
                  2.
               
               
                  Statele membre efectuează în zonele infestate anchete anuale asupra plantelor receptive și a vectorului prin inspectarea, prelevarea de probe și efectuarea de analize asupra plantelor respective și a vectorului pentru depistarea nematodului lemnului de pin. Anchetele menționate mai sus trebuie să acorde o atenție deosebită plantelor receptive moarte, celor aflate într-o stare precară de sănătate sau celor situate în zone afectate de incendii sau furtuni. Statele membre taie toate plantele receptive în care se constată prezența nematodului lemnului de pin și îndepărtează și distrug plantele respective, precum și resturile rezultate în urma tăierii, luând toate măsurile de precauție necesare pentru a evita răspândirea nematodului lemnului de pin și a vectorului acestuia.
               
            
                  3.
               
               
                  Statele membre iau următoarele măsuri în zonele tampon:
                  
                              (a)
                           
                           
                              statele membre efectuează în zonele tampon anchete anuale asupra plantelor receptive și a vectorului prin inspectarea, prelevarea de probe și efectuarea de analize asupra plantelor respective și a vectorului pentru depistarea nematodului lemnului de pin. Anchetele menționate mai sus trebuie să acorde o atenție deosebită plantelor receptive moarte, celor aflate într-o stare precară de sănătate sau celor situate în zone afectate de incendii sau furtuni. De asemenea, inspecțiile respective trebuie să includă eșantionarea sistematică a plantelor receptive cu aspect sănătos;
                           
                        
                              (b)
                           
                           
                              în zonele tampon în cauză, statele membre identifică și taie toate plantele receptive moarte, precum și pe cele aflate într-o stare precară de sănătate sau pe cele situate în zone afectate de incendii sau furtuni. Acestea îndepărtează și distrug plantele tăiate și resturile rezultate în urma tăierii, luând toate măsurile de precauție necesare pentru a evita răspândirea nematodului lemnului de pin și a vectorului acestuia până la tăiere și în timpul tăierii, în următoarele condiții:
                              
                                          (i)
                                       
                                       
                                          înaintea următorului sezon de zbor al vectorului, plantele receptive identificate în afara sezonului de zbor al vectorului trebuie tăiate și distruse la fața locului, transportate sub control oficial în zona infestată sau îndepărtate. În cel din urmă caz, lemnul și scoarța plantelor în cauză trebuie tratate, astfel cum este prevăzut la punctul 2 litera (a) din secțiunea 1 din anexa III, sau prelucrate, astfel cum este prevăzut la punctul 2 litera (b) din secțiunea 2 din anexa III;
                                       
                                    
                                          (ii)
                                       
                                       
                                          plantele receptive identificate pe durata sezonului de zbor al vectorului trebuie imediat tăiate și distruse la fața locului, transportate sub control oficial în interiorul zonei infestate sau îndepărtate. În cel din urmă caz, lemnul și scoarța plantelor în cauză trebuie tratate, astfel cum este prevăzut la punctul 2 litera (a) din secțiunea 1 din anexa III, sau prelucrate, astfel cum este prevăzut la punctul 2 litera (b) din secțiunea 2 din anexa III.
                                       
                                    Plantele receptive tăiate, altele decât plantele complet distruse de incendii forestiere, fac obiectul prelevării de probe și analizelor pentru depistarea nematodului lemnului de pin, conform unui plan de eșantionare care să poată confirma cu o fiabilitate de 99 % că nivelul prezenței nematodului lemnului de pin în plantele receptive respective este de sub 0,02 %;
                           
                        
                              (c)
                           
                           
                              în ceea ce privește lemnul receptiv identificat în zona tampon pe durata sezonului de zbor al vectorului, astfel cum se menționează la punctul 3 litera (b), statele membre curăță de scoarță buștenii care provin de la plantele receptive tăiate sau tratează buștenii respectivi cu un insecticid a cărui eficacitate împotriva vectorului este cunoscută sau acoperă buștenii menționați mai sus, imediat după tăiere, cu o plasă de protecție împotriva insectelor îmbibată cu un astfel de insecticid. După curățarea de scoarță, tratare sau acoperire, lemnul receptiv se transportă imediat, sub supraveghere oficială, într-un loc de depozitare sau la o instalație de tratare autorizată. La locul de depozitare sau la instalația de tratare autorizată, lemnul care nu a fost curățat de scoarță se tratează imediat, încă o dată, cu un insecticid a cărui eficacitate împotriva vectorului este cunoscută sau se acoperă cu o plasă de protecție împotriva insectelor îmbibată cu un astfel de insecticid.
                              Deșeurile de lemn produse în momentul tăierii plantelor receptive, care sunt lăsate la fața locului, se taie în bucăți cu o grosime, respectiv lățime mai mici de 3 cm.
                           
                        
            
                  4.
               
               
                  Statele membre prevăd un protocol de igienă pentru toate vehiculele care transportă produse forestiere și utilaje de prelucrare a produselor forestiere pentru a se asigura că nematodul lemnului de pin nu se poate răspândi prin intermediul vehiculelor și utilajelor respective.
               
            
   
      ANEXA III
      
         Condiții privind transportul plantelor receptive și al lemnului și scoarței receptive pe teritoriul Uniunii, astfel cum este prevăzut la articolul 10
      
      SECȚIUNEA 1
      
         Condiții privind transportul plantelor receptive și al lemnului și scoarței receptive din zone delimitate în zone altele decât zonele delimitate și din zone infestate în zone tampon
      
      
                  1.
               
               
                  Plantele receptive pot fi transportate cu condiția ca acestea să îndeplinească următoarele cerințe:
                  
                              (a)
                           
                           
                              acestea au fost cultivate în pepiniere în care de-a lungul ultimului ciclu vegetativ complet nu s-a constatat prezența nematodului lemnului de pin sau a simptomelor aferente acestuia;
                           
                        
                              (b)
                           
                           
                              acestea au fost cultivate în permanență sub protecție fizică totală, asigurându-se că vectorul nu poate ajunge la plante;
                           
                        
                              (c)
                           
                           
                              plantele au fost supuse inspecțiilor și analizelor oficiale și s-a constatat că sunt indemne de nematodul lemnului de pin și de vectorul acestuia;
                           
                        
                              (d)
                           
                           
                              sunt însoțite de un pașaport fitosanitar întocmit și eliberat în conformitate cu Directiva 92/105/CEE pentru destinații de pe teritoriul Uniunii;
                           
                        
                              (e)
                           
                           
                              sunt transportate în afara sezonului de zbor al vectorului sau în containere sau ambalaje închise care să garanteze că infestarea cu nematodul lemnului de pin sau cu vectorul acestuia nu poate avea loc.
                           
                        
            
                  2.
               
               
                  Lemnul și scoarța receptive, cu excepția materialului de ambalaj pe bază de lemn, pot fi transportate cu condiția ca lemnul sau scoarța în cauză să îndeplinească următoarele condiții:
                  
                              (a)
                           
                           
                              a fost supusă unui tratament termic corespunzător într-o instalație de tratare autorizată care să permită atingerea unei temperaturi minime de 56 °C timp de cel puțin 30 de minute în toată masa lemnului și scoarței, garantând că acestea sunt indemne de nematozi ai lemnului de pin vii și de vectori vii. În cazul unui tratament termic al compostului, compostarea trebuie efectuată conform unei specificații a tratamentului aprobată în conformitate cu procedura prevăzută la articolul 18 alineatul (2) din Directiva 2000/29/CE;
                           
                        
                              (b)
                           
                           
                              este însoțită de pașaportul fitosanitar menționat în Directiva 92/105/CEE și eliberat de către o instalație de tratare autorizată;
                           
                        
                              (c)
                           
                           
                              este transportată în afara sezonului de zbor al vectorului sau, cu excepția cazului în care este vorba de lemn lipsit de scoarță, este transportată acoperită cu o husă de protecție care să garanteze că nu este posibilă infestarea cu nematodul lemnului de pin sau cu vectorul acestuia.
                           
                        
            
                  3.
               
               
                  Lemnul receptiv sub forma materialului de ambalaj pe bază de lemn poate fi transportat cu condiția ca acesta să îndeplinească următoarele condiții:
                  
                              (a)
                           
                           
                              a făcut obiectul, într-o instalație de tratare autorizată, a unuia dintre tratamentele aprobate precizate în anexa I la Standardul internațional pentru măsurile fitosanitare nr. 15 al FAO privind Reglementarea materialelor de ambalaj pe bază de lemn în comerțul internațional
                                  (1), care garantează că acesta este indemn de nematozi ai lemnului de pin vii și de vectori vii;
                           
                        
                              (b)
                           
                           
                              este marcat în conformitate cu anexa II la standardul internațional respectiv.
                           
                        
            
                  4.
               
               
                  Prin derogare de la punctele 2 și 3, lemnul receptiv poate fi transportat în afara zonei delimitate sau din zona infestată în zona tampon, pentru tratamentul imediat la instalația de tratare autorizată situată la distanța cea mai scurtă față de zona delimitată sau infestată respectivă, în cazul în care nu există nicio instalație de tratare adecvată în regiunea sau zona în cauză.
                  Derogarea se aplică numai în cazul în care sunt îndeplinite următoarele condiții:
                  
                              (a)
                           
                           
                              gestionarea, tratarea, depozitarea și transportul plantelor receptive tăiate în conformitate cu punctele 8 și 10 din anexa I și cu punctele 3 litera (c) și 4 din anexa II garantează că vectorul nu poate fi prezent în lemnul respectiv sau nu poate ieși din acesta;
                           
                        
                              (b)
                           
                           
                              transportul are loc în afara sezonului de zbor al vectorului sau cu folosirea unei huse de protecție care să garanteze că nu poate avea loc infestarea altor plante, lemne sau scoarțe cu nematodul lemnului de pin sau cu vectorul acestuia;
                           
                        
                              (c)
                           
                           
                              în mod regulat, transporturile fac obiectul unui control la fața locului de către autoritățile competente.
                           
                        
            
                  5.
               
               
                  Prin derogare de la punctele 2 și 3, lemnul și scoarța receptive tăiate în bucăți cu grosimea și lățimea mai mici de 3 cm pot fi transportate în afara zonei delimitate, la instalații de tratare autorizate situate la cea mai mică distanță de zona respectivă sau din zona infestată în zona tampon, pentru a fi folosite drept combustibil, cu condiția respectării prevederilor punctului 4 al doilea paragraf literele (b) și (c).
               
            SECȚIUNEA 2
      
         Condiții privind transportul plantelor receptive și al lemnului și scoarței receptive în interiorul zonelor infestate care fac obiectul măsurilor de eradicare
      
      
                  1.
               
               
                  Plantele receptive destinate plantării pot fi transportate cu condiția ca acestea să îndeplinească aceleași condiții ca cele prevăzute la punctul 1 din secțiunea 1.
               
            
                  2.
               
               
                  Lemnul și scoarța receptive pot fi transportate pentru a face obiectul unuia dintre tratamentele următoare:
                  
                              (a)
                           
                           
                              distrugerea prin ardere la un loc apropiat din interiorul zonei delimitate desemnat în acest scop;
                           
                        
                              (b)
                           
                           
                              utilizarea, într-o unitate de prelucrare, drept combustibil sau pentru alte scopuri distructive care garantează absența nematozilor lemnului de pin vii și a vectorilor vii;
                           
                        
                              (c)
                           
                           
                              supunerea la un tratament termic corespunzător într-o instalație de tratare autorizată care să permită atingerea unei temperaturi minime de 56 °C timp de cel puțin 30 de minute în toată masa lemnului și a scoarței, garantând că acestea devin indemne de nematozi ai lemnului de pin vii și de vectori vii. În cazul unui tratament termic al compostului, compostarea trebuie efectuată conform unei specificații a tratamentului aprobată în conformitate cu procedura prevăzută la articolul 18 alineatul (2) din Directiva 2000/29/CE.
                           
                        Se aplică următoarele condiții pentru transporturile în cauză:
                  
                              (a)
                           
                           
                              lemnul sau scoarța trebuie transportate sub supraveghere oficială și în afara sezonului de zbor al vectorului sau cu folosirea unei huse de protecție care să garanteze că nu poate avea loc infestarea altor plante, lemne sau scoarțe cu nematodul lemnului de pin sau cu vectorul acestuia; sau
                           
                        
                              (b)
                           
                           
                              lemnul sau scoarța care au fost supuse tratamentului menționat la primul paragraf litera (c) pot fi transportate cu condiția ca acestea să fie însoțite de un pașaport fitosanitar emis de către o instalație de tratare autorizată.
                           
                        Acest punct nu se aplică materialului de ambalaj pe bază de lemn și nici lemnului receptiv obținut din plante individuale testate și considerate indemne de nematodul lemnului de pin.
               
            
                  3.
               
               
                  Lemnul receptiv sub formă de material de ambalaj pe bază de lemn poate fi transportat în cazul în care aceasta îndeplinește condițiile prevăzute la punctul 3 din secțiunea 1.
               
            
         (1)  Secretariatul Convenției internaționale pentru protecția plantelor (2009), Standardul internațional pentru măsuri fitosanitare nr. 15: Reglementarea materialelor de ambalaj pe bază de lemn în comerțul internațional.